Projekts

**Informatīvais ziņojums**

**„Par Zemkopības ministrijas pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” apropriācijas pārdali starp budžeta izdevumu kodiem atbilstoši ekonomiskajām kategorijām”**

Saskaņā ar likuma „Par valsts budžetu 2014.gadam” 35. panta pirmās daļas 1.punktu, ja ir pieņemts attiecīgs Ministru kabineta lēmums, finanšu ministram ir tiesības veikt apropriācijas pārdali ministrijas vai citas centrālās valsts iestādes budžeta programmā 96.00.00 „Latvijas prezidentūras Eiropas Savienības Padomē nodrošināšana 2015.gadā”.

Zemkopības ministrija iesniedz informatīvo ziņojumu „Par Zemkopības ministrijas pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” apropriācijas pārdali starp budžeta izdevumu kodiem atbilstoši ekonomiskajām kategorijām”.

1. **Pašreizējā situācija un problēmas raksturojums**

Likumā „Par valsts budžetu 2014.gadam” Zemkopības ministrijas budžeta programmā 96.00.00 „Latvijas prezidentūras Eiropas Savienības Padomē nodrošināšanai 2015.gadā” apstiprināts finansējums EUR 1 924 893  apmērā.

Latvijas prezidentūras laikā Eiropas Savienības Padomē Zemkopības ministrija ir atbildīga par Eiropas Savienības Lauksaimniecības un zivsaimniecības ministru padomes sagatavošanu. Zemkopības ministrijas pārziņā ir 28 Eiropas Savienības Padomes darba grupas un komitejas, kuru darba vadība būs Latvijas prezidentūras kompetencē, un Latvijas prezidentūras laikā būs jānovada aptuveni 260 darba grupu un komiteju sanāksmes.

Līdz ar to ir nepieciešams papildu finansējums komandējumu izdevumu segšanai decembrī, jo aviokompānijas *AirBaltic* biļetes ir ļoti dārgās – vadlīnijās minēto EUR 500 vietā tās bieži vien maksā pat vairāk nekā EUR 900. Neņemot vērā nesen piešķirtos papildu līdzekļus no Ārlietu ministrijas transferta veidā, komandējumiem papildus no atlīdzības uz precēm un pakalpojumiem ir jānovirza EUR 100 000.

**II. Priekšlikumi turpmākai rīcībai**

Zemkopības ministrija ir izvērtējusi 2014.gada budžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” izdevumus, finanšu nepieciešamību, kā arī pieejamo apropriāciju un secinājusi, ka ir iespējams pārdalīt finansējumu starp budžeta izdevumu kodiem atbilstoši ekonomiskajām kategorijām un izdarīt izmaiņas budžetā, nepalielinot kopējo izdevumu apmēru, bet veicot pārdali no atlīdzības un atalgojuma uz kārtējiem maksājumiem, tas ir, EUR 100 000 apmērā uz izdevumiem precēm un pakalpojumiem papildus komandējumu izdevumu segšanai. Lai nodrošinātu iepriekš minētās izmaiņas budžetā, par EUR 100 000 tiks samazināti izdevumi atlīdzībai.

Minētie grozījumi paredzēti Zemkopības ministrijas budžeta programmā 96.00.00 „Latvijas Prezidentūras Eiropas Savienības Padomē nodrošināšana 2015.gadā”, nepalielinot gada kopējo izdevumu un ieņēmumu apmēru (skatīt tabulu).

*Tabula*

**Ierosinātie grozījumiZemkopības ministrijas budžeta programmā 96.00.00 „Latvijas Prezidentūras Eiropas Savienības Padomē nodrošināšana 2015.gadā”***(EUR)*

|  |  |  |  |
| --- | --- | --- | --- |
| 96.00.00 „Latvijas prezidentūras Eiropas Savienības Padomē nodrošināšana 2015.gadā” | Apstiprināts 2014.gada budžets | Priekšlikumi izmaiņām | 2014.gada budžets ar izmaiņām |
|  |  |  |  |
| Resursi izdevumu segšanai | 1 924 893 |  | 1 924 893 |
| Dotācija no vispārējiem ieņēmumiem | 1 924 893 |  | 1 924 893 |
| Izdevumi kopā | 1 924 893 |  | 1 924 893 |
| Uzturēšanas izdevumi | 1 858 046 |  | 1 858 046 |
| Kārtējie izdevumi | 1 852 559 | 0 | 1 753 614 |
| Atlīdzība | 1 017 906 | –100 000 | 917 906 |
| Atalgojums | 508 304 | -50 000 | 458 304 |
| Preces un pakalpojumi | 834 653 | 100 000 | 934 653 |
| Kārtējie maksājumi Eiropas Savienības budžetā un starptautiskā sadarbība | 0 | 0 | 0 |
| Kapitālie izdevumi | 66 847 |  | 66 847 |
| Pamatkapitāla veidošana | 66 847 |  | 66 847 |
| Valsts budžeta transferti valsts budžeta daļēji finansētām atvasinātajām publiskajām personām un budžeta nefinansētām iestādēm noteiktam mērķim (7350 kods) | 5487 |  | 5487 |

Papildus informējam, ka apropriācijas pārdale neietekmē nākamajiem periodiem noteikto maksimāli pieļaujamo izdevumu apmēru un nepalielinās iestāžu ilgtermiņa saistību pilnvaru limitus.

Ievērojot minēto, lūdzam Ministru kabinetu atbalstīt iesniegto priekšlikumu par Zemkopības ministrijas valsts pamatbudžeta programmas 96.00.00. „Latvijas prezidentūras Eiropas Savienības Padomē nodrošināšana 2015.gadā” apropriācijas pārdali starp budžeta izdevumu kodiem atbilstoši ekonomiskajām kategorijām.

Zemkopības ministrs J.Dūklavs

2014.11.24. 15:00

547

D.Siliņa

67878728, Daina.Silina@zm.gov.lv

A.Vīgnere

67027371, Aija.Vignere@zm.gov.lv